Blinkwater Meule moet boete van R10 m. opdok | Netwerk24
Blinkwater Meule moet boete van R10 m. opdok
Deur JJ van Wyk en Francois Williams
16 Maart 2017 16:24
Die Mededingingstribunaal het die skikkingsooreenkoms tussen die Mededingingskommissie en Blinkwater Meule bekragtig.Blinkwater moet ingevolge die skikking ’n boete van net meer as R10 miljoen, of 5% van sy omset vir die 2007-boekjaar, betaal omdat hy met ander verskaffers van gemaalde witgraanprodukte saamgespan het om pryse vas te stel en saam besluit het wanneer prysverhogings in werking moet tree.Blinkwater, wat in Middelburg in Mpumalanga gesetel is, het luidens ’n verklaring van die tribunaal ook onderneem om in die toekoms met die kommissie saam te werk in sy ondersoek na die bedrywighede van die pryskartel. Daar is nog uitstaande sake teen tien ander meulenaars en verskaffers.Die skikking spruit uit ’n klag wat die kommissie in 2007 teen Tiger Brands, Pioneer Foods, Foodcorp, Pride Milling en Progress Milling in die meulenaarsbedryf geïnisieer het. Dit is later uitgebrei om Blinkwater Meule, Godrich Milling, TWK Milling, Keystone Milling, Westra Milling, Carolina Mills, Brenner Mills, Paramount Mills, NTK Milling, Kalel Foods, Bothaville Milling en Allem Brothers in te sluit.Van die betrokkenes wat skikkingsooreenkomste met die kommissie bereik het, is: Keystone (R6,7 miljoen) en Carolina (R4,4 miljoen).Tiger Brands het in 2007 al geskik met die kommissie en 'n boete van R99 miljoen betaal. Graan Suid-Afrika het destyds skerp uitgevaar teen die uitbuiting van die koring-waardeketting, en dit betreur dat die vier groot rolspelers hul oorheersende markposisie verder uitgebuit het deur prysvasstelling en samespanning toe te pas. Dit het ondoeltreffendhede in die koring-waardeketting gebring.Vakbonde en verbruikersorganisasies was ook omgekrap omdat dit onregstreeks tot onnodig hoë broodpryse gelei het, wat veral arm mense raak.Tiger Brands en Pioneer Foods is JSE-genoteerde maatskappye wat gewoonlik hoog opgee in hul korporatiewe kommunikasie oor hul etiese optrede en maatskaplike rol as korporatiewe burger.
Topbestuur kan nou tronk toe vir samespanning
Graan SA, meulenaars haaks oor koringtarief
Wat word van maatskappye se boetes?
Groepsgedinge kry groen lig